**Zmluva o dielo č.6 /2014**

na opravu časti trafostanice 22 kV a kompenzačných zariadení 0,4 kV v objekte spoločnosti KSP, s.r.o. na Vajnorskej ulici č. 135

**(ďalej len „Zmluva “)  
uzavretá podľa § 536 a nasl.  
Obchodného zákonníka č. 513/1991 Zb. v znení neskorších predpisov**

***Článok I.***

***ZMLUVNÉ STRANY.***

**1. Objednávateľ: KSP, s.r.o.**

So sídlom : Vajnorská č. 135

831 04 Bratislava

Zapísaná v Obchodnom registri Okresného súdu Bratislava I,

Odd. Sro, vložka 27764/B

Štatutárny zástupca: Róbert Müller - konateľ

Branislav Šitina - konateľ

Ing. Pavol Špaček - konateľ

Zástupca na rokovanie vo veciach

a) technických : Ing. Marian Dúbrava

b) zmluvných: Ing. Pavol Špaček

Identifikačné údaje:

IČO : 35 847 689

IČDPH : SK 2021 700 637

Bankové spojenie: PRIMA banka

č. účtu : 4853725001/5600

( ďalej len „objednávateľ“ )

**2. Dodávateľ: ELEKTRO GLOBAL SLOVAKIA, s.r.o.**

Sídlo : Kolmá 8, 851 01 Bratislava

Zapísaná v Obchodnom registri Okresného súdu Bratislava I, Odd. Sro, vložka 22839/B

Štatutárny zástupca: Bc. Ing. Miroslav Podolinčák – konateľ

Zástupca na rokovanie vo veciach

a) technických : Ing. Jozef Podolinčák

b) zmluvných: Bc. Ing. Miroslav Podolinčák

Identifikačné údaje: IČO: 35 799 668

IČDPH : SK 2020214262

Bankové spojenie: UniCredit Bank Slovakia, a.s.

číslo účtu: 6617146031/1111

( ďalej len „dodávateľ“ )

Preambula

Táto zmluva je výsledkom verejného obstarávania č.14/PT/KSP/2014 podľa § 9 ods. 9 zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len zákon o verejnom obstarávaní) za účelom vykonania havarijnej opravy a odstránenia závad na elektrických zariadeniach trafostanice zistených pri vykonaní údržby dňa 21.08.2014.

***Článok II***

***PREDMET ZMLUVY***

* 1. Dodávateľ sa zaväzuje vykonať dielo špecifikované v bode 2.2 tejto zmluvy podľa podmienok dohodnutých v tejto zmluve. Objednávateľ sa zaväzuje prevziať dielo až po úplnom a riadnom vykonaní diela a uhradiť kompletnú a úplnú faktúru až po riadnom odovzdaní a prevzatí diela so splatnosťou 14 dní od jej vystavenia.
  2. Predmetom tejto zmluvy je:

1. oprava prívodnej kobky 22 kV – kobka číslo 6 (výmena odpínača 22 kV, typ NAL, ručné ovládanie, pomocný materiál, povrchová úprava Fe konštrukcií v kobke, dodávka a montáž),
2. oprava vývodu na transformátor T1, 22kV – kobka číslo 1 (výmena odpínača 22 kV, typ NALF s poistkovou nadstavbou, ručné ovládanie, pomocný materiál, povrchová úprava Fe konštrukcií v kobke, dodávka a montáž),
3. dodávka 3x poistka 22 kV pre istenie transformátora 400 kVA,
4. oprava vývodu na transformátor T2, 22 kV, kobka číslo 3 (oprava mechanizmu tiahla, ktoré zabezpečuje vypnutie odpínača v prípade vybavenia poistky 22 KV),
5. oprava vykompenzovania transformátorov 22/0,4 kV (dodávka a montáž nových kondenzátorov 440V / 25 kVAr),
6. oprava kompenzačného zariadenia 0,4 kV (dodávka a montáž kondenzátora 400V / 15 kVAr),
7. dodávka OaPP pre zaistenie vypnutých stavov odpínačov (dodávka izolačnej prepážky - Pertinaxová doska)
8. skreslenie skutkového stavu zapojenia 22 kV časti trafostanice – jednopólová schéma,
9. správa o prvej revízii – OPaOS,
10. zabezpečenie spätného vypnutia trafostanice v Západoslovenskej distribučnej a.s.

*(ďalej len predmet zmluvy/dielo)*

* 1. Miestom plnenia je objekt trafostanice 22/0,4 kV, ktorá sa nachádza v Bratislave, na adrese objednávateľa (viď bod 1.1).
  2. Podkladom na vypracovanie tejto zmluvy je objednávateľom odsúhlasená Cenová ponuka, ktorú vypracoval dodávateľ, číslo ponuky: 2014-CK-126M, dátum vyhotovenia: 23.08.2014, a návrh plnenia kritéria 14/PT/KSP/2014 zo dňa 22.08.2014, ktorú vypracoval objednávateľ (*ďalej len cenová ponuka).* V cenovej ponuke dodávateľa je definovaný tiež rozpis prác. Táto cenová ponuka je neoddeliteľnou súčasťou tejto zmluvy.

***Článok III***

***ČAS PLNENIA***

* 1. Zmluvné strany sa dohodli na termíne plnenia predmetu zmluvy nasledovne:

1. presný termín odstávky elektrickej energie bude dohodnutý medzi zmluvnými stranami, pričom dodávateľ oznámi záväzný termín skutočného začatia realizácie diela najneskoršie 21 dní pred nástupom na realizáciu diela, a to z dôvodu povinnosti objednávateľa oznámiť odstávku elektriny odberateľom spoločnosti KSP, s.r.o., resp. dohodou.
2. predpokladaný termín ukončenia plnenia je do 31.10.2014.
   1. Termín plnenia môžu ovplyvniť mimoriadne udalosti mimo areálu objednávateľa uvedené v článku X. tejto zmluvy.
   2. Ak dodávateľ ukončí predmet zmluvy pred dohodnutým termínom ukončenia ( t.j. pred termínom 31.10.2014 ), zaväzuje sa objednávateľ predmet zmluvy prevziať aj v skoršom termíne.
   3. Dodávateľ vynaloží snahu o čo najrýchlejšie začatie a ukončenie prác, pričom termíny môžu ovplyvniť: dodávka materiálu a dielov a zabezpečenie odstávky elektrickej energie v Západoslovenskej distribučnej a.s.

***Článok IV***

***CENA***

* 1. Cena za zhotovenie predmetu zmluvy v rozsahu čl. II. tejto zmluvy je stanovená dohodou (ďalej len dohodnutá cena) zmluvných strán v zmysle § 3 Zákona o cenách NR SR č. 18/1996 Z. z., - podľa cenovej ponuky a je pre obe zmluvné strany záväzná, nemenná a konečná na rozsah prác dohodnutých v predmete zmluvy.
  2. K dohodnutej cene v zmysle Cenovej kalkulácie dodávateľ pripočíta a bude fakturovať Daň z pridanej hodnoty (ďalej len DPH).
  3. Dohodnutá cena za predmet zmluvy je v zmysle Cenovej ponuky vo výške :

**5840,60- EUR bez DPH**

(celková suma slovom: päťtisícosemstoštyridsať EUR a šesťdesiat centov bez DPH)

**7008,72- EUR s DPH**

(celková suma slovom: sedemtisícosem EUR a sedemdesiatdva centov s DPH)

* 1. Objednávateľ sa zaväzuje, že dokončený predmet plnenia prevezme a zaplatí za jeho zhotovenie dohodnutú cenu, a má vyčlenené financie na pokrytie predmetu plnenia, ktoré sú dohodnuté v tejto zmluve.
  2. Objednávateľ dielo od dodávateľa prevezme plne funkčné, bez vád, chýb a nedorobkov, v opačnom prípade má objednávateľ právo prevzatie diela odmietnuť.

***Článok V***

***PLATOBNÉ PODMIENKY***

* 1. Cenu za zhotovenie diela uhradí objednávateľ na základe faktúry, ktorú dodávateľ vystaví a v deň vystavenia odošle objednávateľovi spolu so  správou z vykonania odbornej prehliadky a odbornej skúšky (ďalej len „OPaOS“ ).
  2. Objednávateľ sa zaväzuje uhradiť kompletnú a úplnú faktúru až po riadnom odovzdaní a prevzatí diela so splatnosťou 14 dní od vystavenia.
  3. Faktúra musí obsahovať všetky náležitosti požadované zákonom č. 222/2004 Z.z. a to najmä:
* označenie faktúry a jej číslo,
* názov a sídlo zhotoviteľa a objednávateľa, obchodný názov a adresa,
* predmet dodávky a deň jeho splnenia /čiastočného splnenia/,
* deň odoslania faktúry a lehotu jej splatnosti,
* značenie peňažného ústavu a číslo účtu, na ktorý sa má platiť,
* cena za jednotku množstva a ďalšie cenové náležitosti príp. odkaz na protokol o vykonaných prácach,
* celkovú fakturovanú čiastku a náležitosti pre účely dane z pridanej hodnoty,
* prílohu : protokol o údržbe a správy OPaOS.

**5.4** Porušenie týchto povinností zhotoviteľom oprávňuje objednávateľa na vrátenie faktúry zhotoviteľovi na doplnenie. Počas tejto doby nie je objednávateľ v jej zaplatení v omeškaní.

***Článok VI***

#### ***ZÁRUČNÁ DOBA - ZODPOVEDNOSŤ ZA VADY***

* 1. Záručná doba je dohodnutá nasledovne:

1. na dodávku a montáž nových zariadení (podľa článku 2.1 body a), b), e), f) je dohodnutá záruka 24 mesiacov,
2. poistky (podľa článku 2.1 bod c) sa považujú za spotrebný materiál, záruka sa nevzťahuje na prípad, keď poistka zapôsobí a vypne odpínač,
3. na opravu vypnutia odpínača pri zapôsobení poistky – kobka číslo 3 (podľa článku 2.1 bod d), je dohodnutá záruka len na prácu v trvaní 3 mesiacov, pričom tiahlo na vypnutie poistky je použité, nakoľko nový náhradný diel neexistuje, a odpínač by sa musel vymeniť, na materiál sa záruka nevzťahuje (funkčnosť bude preskúšaná pred zodpovedným pracovníkom objednávateľa),
   1. Existujúce zariadenia, ktoré sú v trafostanici a neboli predmetom dodávky dodávateľa, nie sú predmetom záruky. Objednávateľ berie na vedomie, že existujúce zariadenia inštalované v trafostanici sú zastaralé a opotrebované a môžu spôsobiť poškodenie aj novo inštalovaných zariadení podľa tejto zmluvy. Dodávateľ sa zaväzuje upozorniť objednávateľa, ktoré konkrétne zariadenia môžu spôsobiť škodu na zabudovaných zariadeniach.
   2. Objednávateľ sa zaväzuje, že prípadnú reklamáciu chyby diela uplatní bezodkladne po jej zistení telefonicky a následne písomne do 5 dní do rúk oprávneného zástupcu dodávateľa podľa čl. I tejto zmluvy ( Ing. Jozef Podolinčák MT 0905 616 341, Ing. Miroslav Podolinčák, MT 0905 845 625 ). Telefonické oznámenie sa rozumie za nahlásenie chyby diela.
   3. Dodávateľ sa zaväzuje začať s odstraňovaním prípadných chýb predmetu plnenia od uplatnenia oprávnenej reklamácie objednávateľa najneskôr do 24 hodín od ich nahlásenia objednávateľom alebo v lehote po dohode s objednávateľom, počas záručnej doby a chyby odstrániť v čo najkratšom technicky možnom čase. Pri chybách brániacich prevádzke alebo pri havárii sa dodávateľ zaväzuje tieto odstrániť okamžite po ich nahlásení objednávateľom, najneskôr do 6 hodín po ich nahlásení objednávateľom.
   4. Záruka sa nevzťahuje na prípady, keď poškodenia, resp. zničenie predmetu plnenia alebo jeho časti zapríčinia vyššia moc, prepätie, iné elektrické zariadenia, pri zásahu inej osoby a chybná manipulácia.
   5. Prípadné reklamácie bude objednávateľ uplatňovať v stave, v akom chybu zistil, t.j. bez demontáže a akejkoľvek úpravy zariadení predmetu zmluvy, prípadne jej časti, alebo iných poškodených zariadení, ktoré súvisia s poškodením predmetu zmluvy, okrem prípadu možného vzniku ďalších škôd.
   6. Počas trvania záručnej doby objednávateľ povolí vstup dodávateľovi v termínoch po vzájomnej dohode, aby mohol predmet zmluvy skontrolovať a vykonať prípadné skúšky, merania alebo záručnú údržbu.
   7. Dodávateľ ručí za to, že dielo bude funkčné a vykonané v rozsahu a kvalite podľa tejto zmluvy. Zhotovené dielo musí spĺňať vlastnosti stanovené právnymi a technickými predpismi a normami. Prípadné vady, chyby a nedorobky diela nahlási objednávateľ dodávateľovi písomne bezodkladne po ich zistení.
   8. Dielo vykazuje vady, ak nemá vlastnosti určené právnymi predpismi, ustanoveniami štátnych a technických noriem, prípadne vlastnosti obvyklé.
   9. Objednávateľ je oprávnený požadovať od dodávateľa v záručnej dobe bezplatné odstránenie vád alebo iný nárok z vád diela v termíne do 7 dní od odoslania oznámenia o zistení vád ( reklamácia ), ak sa nedohodne inak.
   10. V prípade zodpovednosti za vady diela platia príslušné ustanovenia Obchodného zákonníka.

***Článok VII***

***PODMIENKY VYKONANIA DIELA***

* 1. Objednávateľ umožní dodávateľovi nerušený výkon prác na predmete zmluvy.
  2. Objednávateľ sa stáva vlastníkom zhotoveného diela až po zaplatení celkovej ceny diela.
  3. Prípadné drobné nedostatky, ktoré nehrozia plynulej bezpečnej prevádzke budú zapísané do Preberacieho protokolu so stanovením termínu ich odstránenia.
  4. Objednávateľ a dodávateľ diela sa dohodli, že všetky skúšky budú vykonané v súlade s príslušnými STN.
  5. Objednávateľ poskytne dodávateľovi pracovníka, ktorý poskytne dodávateľovi potrebnú súčinnosť pri realizácii diela (ak o to požiada dodávateľ).
  6. Dodávateľ sa zaväzuje:

1. vykonať dielo v dohodnutom čase a požadovanej kvalite,
2. všetci pracovníci dodávateľa sa budú riadiť internými predpismi objednávateľa ako tiež predpismi BOZP,
3. zrealizovať všetky úkony, práce, doklady a iné náležitosti, potrebné k vykonaniu predmetu zmluvy,
4. dodávateľ vyhlasuje, že má oprávnenia vykonávať činnosť v rozsahu čl. II tejto zmluvy ako aj osoby, oprávnené na takéto činnosti. Ak objednávateľ o to požiada, je zhotoviteľ povinný umožniť nahliadnuť do príslušných oprávnení.
   1. Objednávateľ zabezpečí:
5. vstup pre pracovníkov dodávateľa do objektu objednávateľa vrátane vjazdu dopravných prostriedkov dodávateľa po dobu realizácie diela a následne pre realizáciu záručnej kontroly.,
6. poskytnutie informácií v súvislosti s realizáciou diela o ktoré ho požiada dodávateľ. (ak také informácie vie poskytnúť.).
   1. Dodávateľ vykoná dielo na svoje náklady a vlastné nebezpečenstvo.

***Článok VIII***

***ZMLUVNÉ POKUTY***

* 1. Ak dodávateľ neukončí dielo v lehote stanovenej v článku III tejto zmluvy ( t.j. v lehote záväzne nahlásenej dodávateľom objednávateľovi ako termín a doba na realizáciu diela ), môže si objednávateľ vymáhať u dodávateľa zaplatenie zmluvnej pokuty omeškania vo výške 0,05 % z ceny diela uvedenej v článku IV tejto zmluvy (bez DPH) za každý kalendárny deň omeškania, s výnimkou bodu 3.2., pričom dodávateľ zodpovedá za všetku škodu, pokuty, penále resp. iné sankcie, vzniknuté z tohto titulu objednávateľovi resp. tretím osobám výlučne v prípade zavinenia dodávateľom. Za všetky škody spôsobené dodávateľom pri vykonaní diela v celej miere zodpovedá dodávateľ a je povinný plniť ich náhradu voči objednávateľovi, prípadne tretej strane.
  2. Ak objednávateľ nedodrží termín splatnosti uvedený v bode 5.2., môže si dodávateľ vymáhať u objednávateľa zaplatenie zmluvnej pokuty z omeškania vo výške 0,05 % z fakturovanej čiastky za každý deň omeškania.

***Článok IX***

***OSTATNÉ USTANOVENIA***

* 1. Objednávateľ a dodávateľ sa zaväzujú, že obchodné a technické informácie, ktoré im boli zverené zmluvným partnerom, neposkytnú tretím osobám bez jeho písomného súhlasu, alebo tieto informácie nepoužijú pre iné účely, ako pre plnenie podmienok tejto zmluvy.
  2. Dodávateľ bude pri plnení predmetu tejto zmluvy postupovať s odbornou spôsobilosťou. Zaväzuje sa dodržiavať všeobecné záväzné predpisy, technické normy a podmienky tejto zmluvy. Dodávateľ sa bude riadiť východiskovými podkladmi objednávateľa, pokynmi objednávateľa, zápismi a dohodami oprávnených pracovníkov zmluvných strán.

***Článok X***

***VYŠŠIA MOC***

* 1. Pre účely tejto zmluvy sa za vyššiu moc považujú prípady, ktoré nie sú závislé, ani ich nemôžu ovplyvniť zmluvné strany, napr. vojna, mobilizácia, povstanie, živelné pohromy.
  2. Ak splnenie prác sa stane nemožným do 6-tich mesiacov od vyskytnutia sa vyššej moci, strana, ktorá sa odvolala na vyššiu moc, požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo odstúpiť od zmluvy. Účinky odstúpenia nastanú dňom doručenia oznámenia.

***Článok XI***

***ZÁVEREČNÉ USTANOVENIA***

* 1. Zmluva je uzavretá potvrdením a podpisom obidvoch zmluvných strán.
  2. Ak táto zmluva neupravuje bližšie práva a povinnosti zmluvných strán, spravujú sa vzťahy medzi zmluvnými stranami ustanoveniami Obchodného zákonníka č. 513/1991 Zb., zákonov, vyhlášok a iných právnych predpisov, ktoré sú svojím obsahom úprave zmluvného vzťahu najbližšie.
  3. Táto zmluva je vypracovaná v troch vyhotoveniach, z ktorých objednávateľ obdrží dve vyhotovenia a dodávateľ jedno vyhotovenie.

**11.4** Zmluvné strany sa dohodli, že v prípade sporu bude príslušný na jeho prejednanie všeobecný súd objednávateľa.

V Bratislave, dňa 28.08.2014 V Bratislave, dňa: 28.08.2014

Objednávateľ: **KSP, s.r.o.** Dodávateľ: **ELEKTRO GLOBAL SLOVAKIA, s.r.o.**

................................................. .........................................................

Róbert Müller Bc. Ing. Miroslav Podolinčák

konateľ konateľ

.................................................

Branislav Šitina

konateľ

.................................................

Ing. Pavol Špaček

Konateľ

Prílohy: Cenová kalkulácia č. 2014-CK-126M